**Edustaja-aloite 6/2015**

**Asianro 2012-00195**

Kirkolliskokoukselle

**KIRKON PAIKALLISTASON RAKENNE-ESITYKSEN VALMISTELEMINEN KANTTORIN JA DIAKONIAN VIRKOJEN PAKOLLISUUDEN POHJALTA**

Kirkolliskokouksen työjärjestyksen 27 §:n 2 momentin mukaan: ”Myöhemmin edustaja saa tehdä aloitteen, jos jokin kirkolliskokouksen tekemä päätös antaa siihen suoranaisen aiheen. Tällainen aloite on tehtävä viimeistään ennen kello 12 toisena päivänä päätöksentekopäivän jälkeen.”

Lakivaliokunnan mietintö 1/2015 kirkkohallituksen esityksestä 3/2014 ei tullut hyväksytyksi kirkolliskokouksessa 7.5.2015 määräenemmistösäännösten vuoksi. Esitykseen sisältyi luopuminen seurakunnan pakollisista viroista kirkkoherran virkaa lukuun ottamatta. Moni kirkolliskokousedustaja ei ollut valmis luopumaan kanttorien ja diakoniatyöntekijöiden viran pakollisuudesta.

Mietintöön sisältynyttä seurakuntayhtymään kuulumispakkoa vierastettiin siitä syystä, että se ei riittävästi ota huomioon seurakuntien erilaisia olosuhteita ja tilanteita eri puolella Suomea.

Koska seurakuntien talouden näkymät ovat edelleen heikkenemässä, tarvitaan kirkossa rakenteellisia uudistuksia. Talouden heikkenemisen syyt ovat yleisesti tiedossa. Kirkolla ei ole varaa odottaa vuosia tilanteen selkiytymistä vaan päätöksentekoon on kyettävä nopeasti. Tällä kannalla oli valtaosa kirkolliskokousedustajista, vaikka mietintö ei saavuttanutkaan määräenemmistöä.

Edellä esitetyn perusteella esitämme, että kirkkohallitus valmistelisi pikaisesti ehdotuksen kirkon paikallistason rakenteiden muuttamiseksi lakivaliokunnan mietinnön 1/2015 pohjalta siten tarkennettuna, että kanttorien ja diakonian virat säilyisivät seurakunnissa pakollisina nykyisen käytännön mukaisesti.

Turussa 8.5.2015

Tapio Tähtinen Heikki Sorvari Sami Ojala

Katri Korolainen Johanna Korhonen Marjaana Härkönen

Antti Siukonen Mikko-Matti Rinta-Harri Jaana Hallamaa

Pirjo Ala-Kapee-Hakulinen Eivor Pitkänen